เร่งวางกระสอบทรายและบิ๊กแบ็ค ป้องกันน้ำกัดเซาะประตูระบายน้ำมูโนะ
นายประพิศ จันทร์มา อธิบดีกรมชลประทาน เปิดเผยว่า จากกรณีฝนตกหนักสะสมในพื้นที่จังหวัดนราธิวาส ในช่วงวันที่ 24 -27 กุมภาพันธ์ 2565 ที่ผ่านมา ส่งผลให้ปริมาณน้ำในแม่น้ำโก-ลก เพิ่มสูงขึ้นและไหลล้นตลิ่งข้ามคันกั้นน้ำประตูระบายน้ำมูโนะ อำเภอสุไหงโก-ลก จังหวัดนราธิวาส จึงได้สั่งการให้สำนักงานชลประทานที่ 17 และโครงการส่งน้ำและบำรุงรักษาโก-ลก เร่งดำเนินการนำกระสอบทรายและบิ๊กแบ็คมาวางขวางทางน้ำ เพื่อชะลอน้ำและลดความเสียหายต่ออาคารชลประทาน รวมทั้งเน้นย้ำในเจ้าหน้าที่ในพื้นที่ติดตามและประเมินสถานการณ์อย่างใกล้ชิด พร้อมกันนี้ได้แจ้งเตือนประชาสัมพันธ์ ประชาชนที่อาศัยอยู่บริเวณด้านท้ายน้ำและริมคลองมูโนะแล้ว ขอให้ติดตามประกาศจากหน่วยงานราชการและเตรียมพร้อมรับมือสถานการณ์น้ำ